In nomine sancte et individue Trinitatis. Notum sit omnibus christianis, presentibus et futuris, quod Josbertus Capellus, laudante Gaufrido filio suo, canonico, et filio suo Johanne, milite; laudantibus eciam uxore ejusdem Johannis Ermensendi et filiis suis Olderio et Girardo, dedit fratribus Sancte-Marie de Fontismo, perpetuo jure possidendam libere et absque ulla retentione, totam terram quam habebat in villa Regniaci, sicut clauditur his terminis: via scilicet publica que a Vermentono tendit Lissiacum et rivulo, que dicitur li Lesire, et fluvio Cora et terminatione que per cruces et metas facta est a supradicta via publica usque ad fluvium Choram. Tali eciam condicione ut, a Vermentono usque ad predictam datam terram, intra fluvium Choram et supradictam viam publicam, nec herbergarent rusticos nec facerent domos. Dedit etiam quicquid habebat in molendino de Brualt, supra fluvium Chore, et quicquid habebat in molendino Bernerii quod est de fonte. Et pro his omnibus videlicet terris, molendinis et conventionibus habuit idem Josbertus LXX libras Autissidorensis et Nivernensis monete. Hujus rei testes sunt: Hugo, Autisiodorensis episcopus; Hato, archipresbiter; Jocelinus, celerarius; magister Jonas; Stephanus Bernoardus; Sabaricus; Willelmus, comes Nivernensis; Gibaldus de Montenesio; Gaufridus de Villario; Arnaudus de Tusciaco; Iterius de Porta; Odo de Draciaco; Unbaudus, filius Fille; Urso villicus; Giraldus de Silligniaco; Stephanus Otlannus et multi alii. Hoc laudavit Hugo, Autissiodorensis episcopus, de cujus feodo movebat terra, et in testimonium suo sigillo hanc cartulam confirmavit. Testes eciam sunt hujus laudationis: Hugo, decanus Sancti-Petri, et Gaufridus Capellus. Hoc eciam laudavit Gofridus de Donziaco, apud Castrum-Rainardi, qui hanc terram tenebat ab episcopo. Hujus laudationis testes sunt Agano de Castelleone; Arnaudus de Tusciaco; Adam de Marchia; Stephanus, prepositus de Castro-Censurii. Hoc etiam laudavit Petrus de Fontaneto, apud Castrum-Censurii, et Hodierna uxor sua; qui Petrus tenebat hanc terram a Gaufrido de Donziaco. Hujus laudationis testes sunt: Gaufridus de Villareo et Stephanus, prepositus de Castro-Censurii. Hoc etiam laudavit Buccardus Borserius et Buccardus, filius ejus qui tenebant hanc terram de Petro de Fontaneto, et de quibus tenebat ipsam terram Josbertus Capellus, qui eam donavit. Hujus laudationis testes sunt: Willelmus, comes Nivernensis; Gaufridus de Villario; Arnaudus de Tusciaco; Iterius de Porta; Hursus villicus; Giraldus de Silliniaco. Hoc etiam laudavit Iterius de Porta et uxor ejusdem Iterii, Odelina nomine, filia supradicti domini Buccardi. De laudatione Iterii testes sunt: Willelmus, comes Nivernensis; Gaufridus de Villario; Arnaudus de Tusciaco. De laudatione Odeline, uxoris ejusdem Iterii, testes sunt: Arnaudus de Tusciaco; Landricus de Tusciaco; Hugo de Prissiaco. Insuper dedit dictus Josbertus predictis fratribus pasturas tocius terre sue.